**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2024-2025 уку елы) 7 нче сыйныф**

**Максималь балл – 30**

1. **Теоретик бирем (10 балл).**

1. Баллада жанрына караган әсәрне билгеләгез (1 балл):

1) **Илдар Юзеев «Йолдыз кашка турында баллада»**

2) Ибраһим Гази «Кояш артыннан киткән тургай»

3) Әхмәт Фәйзи «Тукай»

2. «Идегәй» әсәренең жанр төрен билгеләгез (1 балл):

1) мәхәббәт дастаны

2) көнкүреш дастаны

3) **тарихи дастан**

3. Дастаннарның төрләре дөрес күрсәтелгән рәтне сайлап алыгыз (1 балл):

1) көнкүреш дастаннары, мәхәббәт дастаннары, тарихи дастаннар

2) **алыплар турында дастаннар, мәхәббәт дастаннары, тарихи дастаннар**

3) алыплар турында дастаннар, мәхәббәт дастаннары, тылсымлы дастаннар

4. «Идегәй» әсәрендә Идегәйнең язмышы ничек хәл ителә? (1 балл):

1) **Барын морза тарафыннан үтерелә**

2) көрәштә җиңеп чыга

3) Аксак Тимерне үз иленә борып җибәрә

5. «Идегәй» әсәрендә Идегәй нинди исем белән үсә? (1 балл):

1) Туктамыш

2) Норадын

3) **Кобогыл**

6. Әдәби әсәрдә җиткерелгән төп фикер (1 балл):

1**) идея**

2) тема

3) проблема

7. *Әкияти-мифологик образларга, маҗаралы хәлләргә бай, героик эчтәлекле, романтик рухлы, мавыктыргыч сюжетка ия, каһарманнары героик холыклары белән гадәти кешеләрдән аерылып торалар, тәэсирле тел белән иҗат ителә, телдән телгә күчеп йөри*. Бу сыйфатлар кайсы жанрга караган әсәрләргә хас? (2 балл):

Җавап: **дастан**

8. *Әдәби әсәрне состав өлешләренә таркатып, аның компонентларын (сюжет, композиция, образлар системасы, тема, идея, стилистик алымнар) аерып чыгару, алар арасындагы бәйләнешләрне табу*. Әлеге билгеләмәгә туры килгән төшенчәне язып куегыз (2 балл):

Җавап: **анализ**

1. **Әдәби текст белән эш (20 балл).**

Ак чәчәкләр чыңлап тора,

Җырлап тора әйләнәдә.

Ак каеннар сылу-сылу

Яшь кызларга әйләнә дә,

Җыйнаулашып, тезелешеп

Төшеп китә Сөн буена.

Яп-ялангач калып кына

Су керергә төн буена.

Ә малайлар шундый монда:

Хикмәт кенә уйлап йөри,

Япь-яшь кенә яшеннәрне

Камчы итеп уйнап йөри.

Шул камчыны шаяртып бер

Шартлатсалар болгый-болгый,

Баш очында утлар уйный,

Күкләр күкри ургый-ургый...

Тайлар монда бер урында

Чыдый алмый биеп тора.

Ә басулар шундый биек –

Офыкка ук тиеп тора...

Менә шундый инде минем

Туган җирем, туган ягым.

Мин төзәлә алмам ахры –

Мактанылды менә тагын.

1. Узган сыйныфта үткәннәрне искә төшерегез. Әлеге шигырьне кем язган? (2 балл). **Роберт Миңнуллин**

2. Шигырьнең лирик героена нинди сыйфатлар хас? 3 сыйфатны атагыз (3 балл). **Табигатьне ярата, туган җирен ярата, матурлыкны күрә белә, азрак мактана да ала, күзәтүчән һ.б.**

3. Шигырьдә кулланылган тел-сурәтләү чараларын табыгыз, алар нинди максаттан чыгып кулланыла, нинди функция үти? (5 балл) **Метафора, эпитет, сынландыру, гипербола һ.б. Автор аларны туган җиренең, туган як табигатенең матурлыгын күрсәтү, шуның аркылы туган җирен ярату хисләрен җиткерү өчен куллана.**

4. Лирик герой ни өчен «мактанылды менә тагын» дип саный? Аның мактанганын каян белеп була, сез аның белән килешәсезме? 5-6 җөмлә күләмендә җавап языгыз (5 балл). **Укучы үз фикерен язарга тиеш**.

5. Әлеге шигырьне укыгач, сездә нинди тойгылар уянды, нинди фикерләр туды? 5-6 җөмлә күләмендә җавап языгыз (5 балл). **Укучы үз фикерен язарга тиеш.**