**Татар гомуми белем бирү оешмаларында укучылар өчен татар әдәбиятыннан олимпиада сорауларына җаваплар**

**(мәктәп туры, 2024-2025 уку елы) 8 нче сыйныф**

**Максималь балл – 30**

1. **Тест биремнәрен эшләгез (10 балл).**

1. Дини-мистик һәм фәлсәфи юнәлеш, мөселман-суфиның Аллаһка булган гыйшкын, аның белән кавышу идеясен алга сөргән ислам динендәге агым (1 балл):

1) суфичылык әдәбияты

2) ислам дине

3) **суфичылык**

2. Г.Сабитов иҗат иткән «Тәүге соклану» әсәренең жанрын билгеләгез (1 балл):

1) **хикәя**

2) повесть

3) роман

3. «Нәсыйхәт» шигырендә кулланылган суфичылык образларын күрсәтегез (1 балл):

1) **былбыл, гөл, бакча**

2) былбыл, гөл, орлык

3) былбыл, гөл, нәсыйхәт

4. Мәгърифәтчелек әсәрләрендә тискәре геройга хас сыйфатлар (1 балл):

1) тәрбиясез, авылын яратмый, ялкау, әхлаксыз

2) **тәрбиясез, надан, ялкау, әхлаксыз**

3) тәрбиясез, дөньядан читләшкән, ялгыз, ялкау, әхлаксыз

5. Мәгърифәтчелек әдәбиятының төп темасы (1 балл):

1) уңай геройның җиңеп чыгуы

2) белемле, акыллы, тәрбияле кеше

3) **милләт язмышы өчен борчылу, аң-белем, мәгърифәт**

6. «Хисаметдин менла» әсәренең жанрын язучы үзе ничек билгели (1 балл):

1) **милли роман яки хикәя**

2) милли роман яки повесть

3) милли роман

7. *Әдәби әсәрнең укучы тарафыннан эчтәлек һәм форма бөтенлегендә бөтенлекле кабул ителүен тәэмин итә торган эстетик категория.* Әлеге билгеләмәгә туры килгән төшенчәне язып куегыз (2 балл):

Җавап: **стиль**

8. Бер язучының төрле әсәрләрендә күзәтелә торган уртак сыйфатлар ........ формалаштыра (2 балл):

Җавап: **язучы стилен**

1. **Әдәби текст белән эш (20 балл).**

Тау өстендә наратлар

җилләрдә чайкалалар.

Очлары белән күкләргә

нидер язмак булалар?

Бөркетләр узышып яулый

күкнең яңа катларын.

Янәсе, киң офык күрсен

хакимлек канатларын!

Төнге күктән күп йолдызлар

атыла яна-яна.

Биектәнрәк төшкәне

күзләргә сеңеп кала.

Кеше дә үрләмәкче гел...

Ә рухының – үз күге.

Кылган игелеге белән

үлчәнә биеклеге.

1. Узган сыйныфта үткәннәрне искә төшерегез. Әлеге шигырьне кем язган? (2 балл). **Равил Фәйзуллин**

2. Шигырьнең лирик героена нинди сыйфатлар хас? 3 сыйфатны атагыз (3 балл). **Уйланучан, күзәтүчән, акыллы, әхлаклы, яшәү мәгънәсенә төшенгән һ.б.**

3. Шигырьдә кулланылган тел-сурәтләү чараларын табыгыз, алар нинди максаттан чыгып кулланыла, нинди функция үти? (5 балл) **Сынландыру, метафора, эпитет, инверсия һ.б. Алар автор фикерен җиткерергә хезмәт итә, шагыйрь табигать күренешләрен күчерелмә мәгънәдә куллана, алар аркылы кешенең яшәү мәгънәсе, кешенең әхлагы, кешеләр арасындагы мөнәсәбәтләрнең ничек булырга тиешлеге турындагы фикерен җиткерә һ.б.**

4. Лирик герой ни өчен «*Кеше дә үрләмәкче гел... / Ә рухының – үз күге. / Кылган игелеге белән / үлчәнә биеклеге*» дип саный? Аның өчен кеше рухының бөеклеге нидә? Сез аның белән килешәсезме? Ни өчен? 6-7 җөмлә күләмендә җавап языгыз (5 балл). **Укучы үз фикерен язарга тиеш**.

5. Әлеге шигырьне укыгач, сездә нинди тойгылар уянды, нинди фикерләр туды? 5-6 җөмлә күләмендә җавап языгыз (5 балл). **Укучы үз фикерен язарга тиеш.**